  Майя Бывальцева Историлы сӥзем лекциосын «Удмуртия 1917-тӥ арысь революциос азьын, соос дыръя но соос бере» нимам сузьет кутскиз Ижкарын 30-тӥ толшоре кар ӵектосъёсъя «Лифт» штабын. Вераськиз истори тодосъя доктор, Россиысь Кун Думалэн депутатэз Алексей Загребин. Нырысетӥ пумиськонэз со 100 ар талэсь луэм ужрадъёсты валанлы но соосты эскеронлэн кулэлыкезлы сӥзиз. «1917-тӥ ар, асьме историяямы валтӥсь дырпус, тырмыт уг дунъяськы, историклы сямен со мыным уг кельшы. Потэ вал, асьмеос 1917-тӥ ар сярысь мед вераськомы, но со дыре ик валаломы, асьмеос 2017-тӥын улӥськомы шуыса. Вераськомы 1917-тӥ арын улэм адямиос сярысь, но валаломы, книгаос лыдӟыса, анай-атайёсынымы вераськыса, асьмелы юанъёс сётыса но ӵемысь солы валэктонъёс шедьтытэк, асьмеос со даурез улӥськомы», — вераз Загребин. Алексей Загребин сяна, вераськонэ пыриськизы этнограф, Удмурт кун университетысь профессор Владимир Владыкин, истори тодосъя кандидат Наталья Бармина но мукетъёсыз. Вуоноез лекция толэзь ортчыса луоз. Кылзӥсьёс историклы вуоно пумиськонъёслы темаос ӵектӥзы. Тегъёс: Лулчеберет Дышетон Ижкар Удмуртия история  